Добры знак
*Васіль Вітка*

I шафёр, і пешаход —

Кожны знае ў свеце

Знак увагі: «Пераход!

Асцярожна: дзеці!»

Грузавік спыніў свой ход,

Сталі легкавушкі,

Асцярожна: пералёт!

Асцярожна: птушкі!

Кожны падарожны рад

Прывітаць, прывеціць:

— Добрай раніцы, дзетсад!

Добры шлях вам, дзеці!

Нават сонца маладзей

Глянула з блакіту.

Гэта будучыні дзень

Выйшаў на арбіту.

Хай заўсёды з веку ў век

Добрым знакам будзе:

Асцярожна — чалавек!

Асцярожна — людзі!